b'\n_START_ARTICLE_\nHelsesenteret for papirl\xc3\xb8se migranter\n_START_PARAGRAPH_\nHelsesenteret for papirl\xc3\xb8se migranter er et helsesenter i Oslo etablert i oktober 2009. Senteret, som drives av R\xc3\xb8de Kors og Kirkens Bymisjon, tilbyr gratis helsehjelp til s\xc3\xa5kalte papirl\xc3\xb8se \xe2\x80\x93 personer som ikke har lovlig opphold i Norge og derfor ikke kan f\xc3\xa5 hjelp av det vanlige norske helsevesenet. _NEWLINE_I 2010 hadde senteret allerede omtrent 1200 konsultasjoner fordelt p\xc3\xa5 432 pasienter fra 50 ulike land. Om lag tre fjerdedeler avd de som opps\xc3\xb8kte helsesenteret var asyls\xc3\xb8kere med endelig avslag p\xc3\xa5 sin s\xc3\xb8knad. Statistisk sentralbyr\xc3\xa5 anslo samme \xc3\xa5r at det bodde 18\xc2\xa0000 papirl\xc3\xb8se personer i Norge. _NEWLINE_I 2017 fikk senteret for f\xc3\xb8rste gang offentlig st\xc3\xb8tte. P\xc3\xa5 det tidspunktet hadde senteret fire ansatte og rundt 170 frivillige helsearbeidere.'